สมัครเป็นตัวแทนจำหน่ายสลากดิจิทัลแล้วกว่า 4,800 คน เริ่มจำหน่ายวันแรก 2 มิถุนายนนี้
นายลวรณ แสงสนิท ประธานกรรมการสลากกินแบ่งรัฐบาล เปิดเผยความคืบหน้าโครงการจำหน่ายสลากดิจิทัล ว่า หลังจากปิดรับสมัครตัวแทนจำหน่ายสลากดิจิทัล ไปเมื่อวานนี้ (10 พ.ค.65) มีผู้สนใจสมัครเข้าร่วมโครงการฯ จำนวน 4,802 ราย โดยจะเริ่มเปิดการจำหน่ายสลากดิจิทัลผ่านแอปพลิเคชันเป๋าตัง ได้ตั้งแต่วันที่ 2 มิถุนายน 2565 เป็นต้นไป ตั้งแต่ เวลา 06.00 น. – 23.00 น. ของทุกวัน ส่วนวันออกรางวัลจะเปิดให้ซื้อขายได้ถึง เวลา 14.00 น. สำหรับโครงการจำหน่ายสลากฯ ผ่านแพลตฟอร์มจำหน่ายสลากกินแบ่งรัฐบาล หรือสลากดิจิทัล เป็นหนึ่งในมาตรการที่มุ่งหมายในการแก้ไขปัญหาสลากเกินราคา พร้อมขอความร่วมมือจากประชาชน ไม่ซื้อสลากเกินราคา เพื่อรักษาสิทธิ์ทั้งผู้ซื้อและผู้ขายด้วย สามารถค้นหาสลากดิจิทัลในแอปพลิเคชันเป๋าตังได้ 2 วิธีคือ การค้นหาด้วยตัวเลขที่ต้องการและการค้นหาจากร้านค้าที่จำหน่าย เมื่อเลือกสลากที่ต้องการซื้อเรียบร้อยแล้ว จะต้องชำระเงินค่าสลากที่เลือกภายในระยะเวลาที่กำหนดและเมื่อชำระค่าสลากเรียบร้อยแล้ว กรรมสิทธิ์ในสลากจะตกเป็นของผู้ซื้อทันที จะไม่สามารถนำไปซื้อ-ขายได้อีก ส่วนสลากที่ไม่ถูกรางวัลในแต่ละงวด หากประสงค์ที่จะรับสลากให้ติดต่อรับได้ที่ สำนักงานฯ ภายในก่อนวันออกรางวัลของงวดถัดไป